Bo 60’s kan nou ‘instap’ om entstof te ontvangBo 60’s in Gauteng kan nou ‘instap’ om die entstof teen Covid-19 te ontvang. (Argieffoto: Unsplash) Die Gautengse departement van gesondheid het Donderdag aangedui dat persone bo die ouderdom van 60 nou by hulle naaste inentingsentrum kan “instap” om teen Covid-19 ingeënt te word. Die departement sê kommer oor die stadige pas waarteen persone bo 60 ingeënt word, het dié besluit genoop. Boonop dui statistieke aan dat Gauteng die provinsie met die meeste positiewe Covid-19-gevalle is. “Mense wat op die regering se aanlyn stelsel geregistreer het sowel as dié wat nie geregistreer is nie, sal by inentingsentrums gehelp word. Persone sal egter hulle identiteitsdokumente moet toon. “Dié besluit sal verseker dat die mees kwesbare landsburgers gehelp en nie weggewys word nie.” Die departement sê 25 nuwe inentingsentrums is nou in Gauteng in bedryf waarvan 10 in Johannesburg, vyf in Tshwane, vier in Ekurhuleni en drie elk in onderskeidelik die Wes-Rand en Sedibeng. Luidens die verklaring sal die Chris Hani Baragwanath-hospitaal in Johannesburg voortaan ook oor naweke entstowwe toedien. “Inentings teen Covid-19 bly een van die beste maniere om onsself en ons geliefdes te beskerm. Deur die entstof te ontvang en aan nie-mediese Covid-19-maatreëls gehoor te gee, kan ons die verspreiding van die virus bekamp en die ekonomie oop hou.”